Miniso ร้านสินค้าจิปาถะ ไอเดียญี่ปุ่นแต่เกิดในจีน
ตั้งแต่ต้นปีที่ผ่านมา มีบริษัทมากมายที่ต้องล้มละลาย เพราะทนพิษโรคระบาด COVID-19 ไม่ไหว  โดยหนึ่งในกลุ่มอุตสาหกรรมที่ได้รับผลกระทบมากที่สุดก็คือ กลุ่มค้าปลีก ที่บริษัทยักษ์ใหญ่ระดับโลกอย่าง J.Crew, JCPenney และ Brook Brothers ก็ได้ยื่นล้มละลายพร้อมกันในปีนี้ทั้งสิ้น
14 ต.ค. 2563

Miniso ร้านสินค้าจิปาถะ ไอเดียญี่ปุ่นแต่เกิดในจีน /โดย ลงทุนแมน
ตั้งแต่ต้นปีที่ผ่านมา มีบริษัทมากมายที่ต้องล้มละลาย
เพราะทนพิษโรคระบาด COVID-19 ไม่ไหว
โดยหนึ่งในกลุ่มอุตสาหกรรมที่ได้รับผลกระทบมากที่สุดก็คือ
กลุ่มค้าปลีก ที่บริษัทยักษ์ใหญ่ระดับโลกอย่าง J.Crew, JCPenney และ Brook Brothers
ก็ได้ยื่นล้มละลายพร้อมกันในปีนี้ทั้งสิ้น
แต่รู้หรือไม่ว่า ยังมีร้านค้าปลีกบางแห่งที่สามารถเติบโตสวนทางมาได้อย่างรวดเร็ว
เร็วถึงขนาดที่มีข่าวว่ากำลังจะเข้าตลาดหลักทรัพย์
ทั้ง ๆ ที่ทำธุรกิจมาเพียง 7 ปี..
แล้วบริษัทที่ว่านี้ คือบริษัทอะไร?
ลงทุนแมนจะเล่าให้ฟัง
╔═══════════╗
อีกครั้งกับกรณีศึกษาธุรกิจมากมายที่จะช่วยเปิดกว้างมุมมองความรู้ของคุณ
ใน ลงทุนแมน 13.0 เล่มล่าสุด สั่งซื้อได้แล้ววันนี้ที่
Lazada: 
Shopee: 
╚═══════════╝
บริษัทที่ว่านี้ ชื่อว่า Miniso
ก่อนอื่น หากใครคิดว่า Miniso เป็นแบรนด์มาจากญี่ปุ่น พวกเขาจะคิดผิด..
จริง ๆ แล้ว Miniso เป็นเชนร้านขายของราคาถูกที่เพิ่งก่อตั้งโดยคุณ Ye Guofu ที่เมืองกวางโกว มณฑลกวางตุ้ง ประเทศจีนเปิดสาขาแรกในปี 2013 หรือ 7 ปีที่ผ่านมา
สมัยนั้น คุณ Ye Guofu ได้มีโอกาสไปท่องเที่ยวที่ประเทศญี่ปุ่นกับครอบครัวและพบว่าที่นั่นเต็มไปด้วยร้านขายของถูก แต่สินค้ามีคุณภาพดี
นอกจากนี้ เขาก็ยังได้สังเกตเห็นว่าสินค้าภายในร้านขายของถูกที่ญี่ปุ่นส่วนใหญ่มักจะมีฐานการผลิตมาจากประเทศจีน
แม้ว่าประเทศจีนยังไม่มีร้านประเภทนี้ แต่เมื่อญี่ปุ่นมีร้านประเภทนี้เต็มไปหมดแถมขายดี คุณ Ye Guofu คิดว่าโมเดลธุรกิจที่ว่าขายของสไตล์มินิมัลแบบญี่ปุ่น มีราคาถูก และคุณภาพดีก็น่าจะจุดติดในประเทศจีนได้ เช่นกัน
พอเรื่องเป็นแบบนี้ เขาจึงได้นำไอเดียดังกล่าวเก็บใส่กระเป๋าเดินทางกลับมาก่อตั้งร้านร่วมกับนักออกแบบชาวญี่ปุ่น คุณ Miyake Junya ภายใต้ชื่อแบรนด์ว่า Miniso
หลังจากนั้น Miniso ก็ได้เริ่มขยายธุรกิจร้านขายของราคาถูกที่จีน และได้ขยายกิจการไปยังต่างประเทศ
รวมถึงได้ทำสินค้าร่วมมือกับแบรนด์ดังมากมาย ไม่ว่าจะเป็น Marvel, Hello Kitty รวมถึง Sesame Street เพื่อให้ง่ายต่อการเข้าถึงกลุ่มลูกค้าในต่างประเทศ
ทีนี้ เรามาดูกันว่า Miniso ที่ขายสินค้าจิปาถะ ราคาไม่แพง จะมีรายได้เท่าไร
ปี 2019 รายได้ 43,109 ล้านบาท กำไรจากการดำเนินงาน 4,668 ล้านบาท
ปี 2020 รายได้ 41,201 ล้านบาท กำไรจากการดำเนินงาน 3,520 ล้านบาท
(ปีบัญชีของบริษัทเริ่มต้น 1 กรกฎาคม สิ้นสุด ณ วันที่ 30 มิถุนายน และที่ใช้กำไรจากการดำเนินงานแทนกำไรสุทธิ ก็เพราะบริษัทมีรายการพิเศษทางบัญชี)
โดยรายได้ของ Miniso ที่ลดลง 4% นั่นก็เพราะว่าบริษัทได้รับผลกระทบเกือบครึ่งปีจากวิกฤติโรคระบาด COVID-19
นอกจากนั้นสิ่งที่ทุกคนอาจยังไม่รู้ก็คือ
โมเดลธุรกิจของ Miniso จะไม่ได้บริหารร้านค้าเองทั้งหมด แต่มีการให้สิทธิ์แฟรนไชส์ด้วย
แล้วตอนนี้ Miniso มีธุรกิจอยู่ในประเทศอะไรบ้าง?
เรามาดูรายได้ของบริษัทตามแต่ละภูมิภาค จะมาจาก
ประเทศจีน 67.3%
ประเทศอื่นในเอเชีย 15.9%
สหรัฐอเมริกา 13.6%
และอื่น ๆ อีก 3.2%
ตรงนี้จะเห็นได้ว่า แม้ Miniso จะก่อตั้งขึ้นมาเพียง 7 ปี แต่ทางบริษัทก็ได้ขยายธุรกิจไปทั่วทุกมุมโลกได้อย่างรวดเร็ว และมีสาขาไปแล้วกว่า 4,200 แห่ง ใน 80 ประเทศทั่วโลก
และที่เป็นแบบนี้ก็เพราะว่า Miniso ได้ให้สิทธิ์การบริหารร้านค้า Miniso เป็นจำนวนมากกว่า 4,000 แห่ง ในขณะที่สาขาที่ทางบริษัทบริหารเองมีเพียง 129 แห่ง
ด้วยโมเดลนี้จึงทำให้ Miniso ขยายสาขาไปได้ไว แต่ก็มีข้อเสียเรื่องการควบคุมคุณภาพ และมาตรฐานของร้าน ที่อาจจะควบคุมได้ยากกว่า การขยายสาขาและบริหารด้วยตัวเองทั้งหมด
และล่าสุด มีข่าวว่า Miniso ได้เตรียมตัวเข้าตลาดหลักทรัพย์แล้ว
ทีนี้เรามาดูกันว่าหาก Miniso เข้าตลาดหลักทรัพย์ไปแล้ว น่าจะมีมูลค่าขนาดไหน?
เนื่องจากกำไรสุทธิของ Miniso ยังติดลบจากรายการพิเศษ
ลงทุนแมนจะลองคำนวณแบบง่ายๆ โดยนำอัตราส่วน มูลค่าบริษัทต่อรายได้ หรือ Price-to-Sales ของบริษัทที่จดทะเบียนอยู่ในตลาดหลักทรัพย์ และทำธุรกิจคล้ายกันมาเปรียบเทียบ
อย่างในกรณีของ Miniso เราก็อาจจะอ้างอิงมูลค่าบริษัทต่อรายได้ของ Muji เชนร้านขายของมินิมัลสัญชาติญี่ปุ่น ที่มีอัตราส่วน Price-to-Sales 1.25 เท่า
จึงทำให้เราประเมินคร่าว ๆ ได้ว่า Miniso ก็อาจจะมีมูลค่าบริษัทราว 52,000 ล้านบาท เลยทีเดียว
แล้วเรื่องราวของ Miniso ให้ข้อคิดอะไรกับเรา?
บางครั้ง ไอเดียทางธุรกิจของเราก็อาจเกิดขึ้นได้ตลอดไม่ว่าเราจะอยู่ที่ไหน เมื่อไรก็ตาม
อย่างคุณ Ye Guofu ที่ได้พบเข้ากับร้านขายของราคาถูกที่ประเทศญี่ปุ่น
และได้เกิดไอเดียว่ามันมีแนวโน้มที่จะสำเร็จได้ในประเทศจีน
ซึ่งมันก็เป็นแบบนั้นจริง ๆ
เพราะตอนนี้ Miniso ประสบความสำเร็จ
จนกลายเป็นบริษัทที่แม้แต่รุ่นพี่ญี่ปุ่นอย่าง Muji อาจจะต้องหันมามอง..
----------------------
อีกครั้งกับกรณีศึกษาธุรกิจมากมายที่จะช่วยเปิดกว้างมุมมองความรู้ของคุณ
ใน ลงทุนแมน 13.0 เล่มล่าสุด สั่งซื้อได้แล้ววันนี้ที่
Lazada: 
Shopee: 
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-
-
-
-